Document ID: /fineweb-2-swissfilter-quality_10-filterrobots/filtered/01798.jsonl.gz/132

Timon Wehmann
Kurz vor Phase "Dach"
Nach es paar intensive Wuche isches jetzt denn so wiit, d Phase vom Muure isch vorerst abgschlosse! Es isch ned immer ganz eifach gsi und het eus und au die Verantwortliche vor Ort es bitzli Nerve kostet - d Priise schwanke, Transport-Organisation isch en Sach für sich und unterschiedlichi Erwartige, Vorstellige und Gwohnheite hend die intrakulturell Zämearbeit ned loh langwilig werde loh. Und doch hemmers gschafft! Praise to the Lord!
D Sicherheit ufem Bau würd be eus wahrschienli en chline Konflikt mitde SUVA uslöse...
Mer sind mega dankbar, dass niemert sich verletzt het be dem Bau und bis jetzt alls so guet glaufe isch. Immer wieder stuune mer über die kreative Lösige wo de Joel und sis Team bringe!
Für dass nechst Wuche d Dach-Konstruktion cha starte, macht de Mathews am Mentig no en grossi Shopping Tour in Blantyre. Alle Stahl und Zueghörigs wird denn mitemene grosse Truck nach Agabu bracht und dete zämebaut.
Mer händ eus us Termite-technische Gründ für Stahl entschiede, au wenn das bitz tüürer isch als Holz. Defür wirds länger hebe!
Scho in 6 Wuche wärde mer mitemene Team vo 6 Lüüt wieder in Agabu si und (hoffentlich) im Huus chönne wohne. Dass bis denn Dach, Türe und Fenster installiert sind, sötti realistisch si. Elektrizität (Solar) und sanitäri Ahlage wärde mer aber vorussichtlich no im Extending Hope Gästehuus näbedra oder ih de Extending Hope Clinic müsse go nutze.
Wer weiss, velecht bisch du ja begabt ih eim vo dene zwei Gebiet und chunnsch spontan mit und hilfsch eus debi? :-)
Do no zwei-drü Impressione vo de letzte Phase.
(ja, mer wüsse, dass d Veranda schräg worde isch.. :-))
Nume bitzli viel Bachstei :-) Übrigens us Produktion vom Decent Levson, Gründer vo Extending Hope.